text: 100 millioner kroner: Det er prisen for at rydde op på Fredericia Havn 
  23 november 2016 kl. 11.00
  To nye rapporter fastslår, at det bliver dyrt at rydde op efter en af Danmarks største forureningssager.
  Det kommer til at koste knap 100 millioner kroner at rydde op på Fredericia Havn efter en af de største forureningssager i Danmark, det skriver MetroXpress i dag.
  I februar nedbrændte fem tanke med gødning og planteolie hos Dangødning  og Nagro på havnen, hvorved der ifølge Fredericia Kommune slap mindst 4000 ton kvælstof og 2000 ton planteolie ud i Lillebælt.
  Nu fastslår en rapport fra Dansk Miljørådgivning, at prisen for at rense området er 96,2 millioner kroner.
  Rapporten er bestilt af ejerne, Dangødning og Nagro, efter påbud fra Fredericia Kommune. Chefjurist Henrik Melchior Olsen siger til TV SYD, at kommunen har vurderet, at der var en risiko for miljøet, og derfor gav de et påbud til ejerne om, at de skulle bestille en undersøgelse med jordprøver.
  - Nu er Dansk Miljørådgivning så kommet med sin undersøgelse, og vi er stadig i gang med at kigge på deres rapport. Vi kan ikke sige mere om sagen, før vi har studeret rapporten grundigt”, siger Henrik Melchior Olsen til TV SYD.
  Danmarks Naturfredningsforening er utilfreds med, at oprydningen her ti måneder efter branden endnu ikke er begyndt på brandstedet. Det er meget utilfredsstillende, siger Karsten Enggaard, formand for Danmarks Naturfredningsforening i Fredericia.
  
  Karsten Enggaard, formand for Danmarks Naturfredningsforening i Fredericia: "- Mens vi venter, siver kvælstoffet længere ned i jorden og i grundvandet, og det kan vi borgere ikke være tjent med"
  - Mens vi venter, siver kvælstoffet længere ned i jorden og i grundvandet, og det kan vi borgere ikke være tjent med. Staten eller kommunen burde gå i gang med at rense op - og så bagefter sende regningen til dem, som ansvaret bliver placeret hos, siger Karsten Enggaard til TV SYD.
  Ifølge virksomheden er det en betydelig mindre mængde kvælstof end det oplyste, som er endt i Lillebælt.
  Kommunikationsdirektør Søren Møgelvang Nielsen skriver i en mail til TV SYD, at ”kun ca. 39 % - ca. 1850 ton - af den samlede mængde (4.800 ton) kan være endt andre steder, såsom i Lillebælt.
  Vi taler derfor om langt mindre mængder, end der har været fremme i dag", skriver kommunikationsdirektøren.
  Opdateret, 22.24: Det har tidligere fremgået af artiklen, at der var tale om én rapport, det rigtige antal er to. Desuden indeholdt artiklen forkerte informationer om forureningen i vand. Dette er nu rette.
  